Samtök sjómanna vísa því á bug að það sé á ábyrgð þeirra að sundur gekk í kjaraviðræðum við útgerðarmenn . Samtök fyrirtækja í sjávarútvegi hafi ekki treyst sér til að koma til móts við sanngjarnar og réttlátar kröfur sjómanna . Þetta kemur fram í fréttatilkynningu frá samninganefnd sjómanna . Fram kemur að staðan sem upp er komin sé alvarleg , en mikil og góð vinna hafi farið fram í samninganefndum sjómanna og útvegsmanna . Samskiptin hafi verið til fyrirmyndar og samninganefndirnar náð ágætlega saman . Góður árangur hafi náðst í nokkrum kröfum að mati samninganefndanna . Útvegsbændur hafi þó ekki verið tilbúnir að koma til móts við meginkröfur sjómanna og þess vegna sé málið komið á það stig að viðræður eru strand . Fréttatilkynningin fer hér á eftir : Vegna þeirrar alvarlegu stöðu sem upp er komin í kjaradeilu sjómanna og útvegsmanna vilja samtök sjómanna að eftirfarandi komi fram : Samninganefndir sjómanna , Sjómannasambands Íslands , Sjómanna - og vélstjórafélags Grindavíkur , Verkalýðsfélags Vestfirðinga og Sjómannafélags Íslands lýsa yfir vonbrigðum að slitnað hefur upp úr viðræðunum . Ofangreind samtök sjómanna vísa því til föðurhúsanna að það sé á ábyrgð sjómanna að sundur gekk . Samtök fyrirtækja í sjávarútvegi treystu sér ekki að koma til móts við sanngjarnar og réttlátar kröfur sjómanna til lausnar deilunni . Mikil og góð vinna hefur farið fram í samninganefndum sjómanna og útvegsmanna . Samskiptin hafa verið til fyrirmyndar og samninganefndirnar náð ágætlega saman . Góður árangur hefur náðst í nokkrum kröfum að mati samninganefndanna . Útvegsbændur eru ekki tilbúnir að koma til móts við meginkröfur sjómanna og þess vegna er málið komið á það stig að viðræður eru strand .